b'\n_START_ARTICLE_\nZlepek\n_START_PARAGRAPH_\nZl\xc3\xa9pek (angle\xc5\xa1ko spline, pogovorno splajn) je v matemati\xc4\x8dnem podro\xc4\x8dju numeri\xc4\x8dne analize posebna krivulja, ki je dolo\xc4\x8dena deloma s polinomi. Angle\xc5\xa1ki izraz spline izhaja iz prilagodljive naprave, ki so jo uporabljali ladjedelci in na\xc4\x8drtovalci za risanje gladkih oblik._NEWLINE_Pri interpolacijskih problemih je interpolacija z zlepki mnogokrat bolj\xc5\xa1a izbira v primerjavi s polinomsko interpolacijo, ker daje enakovredne rezultate tudi pri uporabi polinomov ni\xc5\xbejih stopenj in se izogne nestabilnosti zaradi Rungejevega pojava._NEWLINE_Pri prilagajanju krivulj se zlepki uporabljajo za aproksimacijo zapletenih oblik. Zaradi preprostosti predstavitve in enostavnega izra\xc4\x8dunavanja zapletenih zlepkov se zlepki veliko uporabljajo v ra\xc4\x8dunalni\xc5\xa1tvu in \xc5\xa1e posebej v ra\xc4\x8dunalni\xc5\xa1ki grafiki.'